Një ish agjent rus po lufton me vdekjen në një spital të Londrës
Miqtë e tij fajësojnë forcat ruse të sigurimit për helmimin e ish kolonelit të KBG-së, Aleksandër Litvinenko 
Ish koloneli i KBG-së, Aleksandër Litvinenko, u transferua në një qendër të ndihmës së shpejtë në një spital të Londrës pasi gjendja e tij u keqësua. Zoti Litvinenko nuk u ndje mirë më 1 nëntor dhe dyshohet të jetë helmuar me një substancë helmuese e njohur si thalium. Aktualisht ai rrethohet nga roje në spital dhe ekspertët e mjeksisë thonë se ai ka 50 përqind shans të shpëtojë. Duke folur në televizionin britanik, Dr. Xhon Henri, mjek i specializuar në substancat helmuese dhe që po kuron zotin Litvinenko, shpjegoi se sa helmuese është substanca thalium. Një mik i ngushtë i zotit Litvinenko, Aleksandër Goldfarb, ishte në spital dhe më pas përshkroi gjendjen e shokut të tij. Ai e ndihmoi zotin Litvinenko të ikte në Britani para 6 vjetësh. Ish agjenti rus ishte një kritik i hapur i Kremlinit dhe i shërbimeve ruse të sigurimit. Zoti Litvinenko u tha gazetarëve se u sëmur disa orë pasi hëngri sushi në një restorant japonez në Londër, ku u takua me dikë për të folur rreth informacioneve më të fundit lidhur me vrasjen muajin e kaluar të gazetares ruse, Ana Politkovskaja. Miqtë e zotit Litvinenko kanë akuzuar gjithashtu shërbimet ruse të sigurimit për ndërlikim në helmmin e ish agjentit rus. Një zëdhënës i Kremlinit i hodhi poshtë këto akuza, duke i quajtur si ‘të pabaza’. Policia britanike tha se ka filluar hetimet për atë që e cilësuan si ‘helmim i dyshuar’. //ze//